ΟΔΗΓΊΑ 2007/34/ΕΚ ΤΗΣ ΕΠΙΤΡΟΠΉΣ της 14ης Ιουνίου 2007 για τροποποίηση, με σκοπό την προσαρμογή στην τεχνική πρόοδο, της οδηγίας 70/157/ΕΟΚ του Συμβουλίου σχετικά με το αποδεκτό ηχητικό επίπεδο και τη διάταξη εξάτμισης των μηχανοκίνητων οχημάτων (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (1), και ιδίως το άρθρο 13 παράγραφος 2, την οδηγία 70/157/ΕΟΚ του Συμβουλίου, της 6ης Φεβρουαρίου 1970, σχετικά με το αποδεκτό ηχητικό επίπεδο και τη διάταξη εξάτμισης των οχημάτων με κινητήρα (2), και ιδίως το άρθρο 3, Εκτιμώντας τα ακόλουθα: (1) Η οδηγία 70/157/ΕΟΚ είναι μία από τις επιμέρους οδηγίες στο πλαίσιο της κοινοτικής διαδικασίας έγκρισης τύπου που ορίζεται στην οδηγία 70/156/ΕΟΚ. Οι διατάξεις της οδηγίας 70/156/ΕΟΚ που αφορούν τα συστήματα, τα συστατικά και τις επιμέρους τεχνικές μονάδες οχημάτων ισχύουν και για την οδηγία 70/157/ΕΟΚ. (2) Από την έναρξη ισχύος της οδηγίας 70/157/ΕΟΚ τα όρια θορύβου για τα μηχανοκίνητα οχήματα έχουν μειωθεί πολλές φορές και τελευταία το 1995. Η πιο πρόσφατη αυτή μείωση δεν είχε τα αναμενόμενα αποτελέσματα και οι μελέτες που ακολούθησαν έδειξαν ότι η μέθοδος μέτρησης δεν αντικατοπτρίζει πλέον την πραγματική οδηγική συμπεριφορά. Επομένως, κρίνεται αναγκαία η εισαγωγή ενός νέου κύκλου δοκιμών και η προσέγγιση των συνθηκών οδήγησης για τη διενέργεια της δοκιμής θορύβου, όσο το δυνατόν περισσότερο, στην πραγματική οδηγική συμπεριφορά. Ο νέος κύκλος δοκιμών περιέχεται στον κανονισμό ΟΕΕ/ΟΗΕ αριθ. 51, σειρά τροποποιήσεων 02 (3). (3) Κατά τη διάρκεια της μεταβατικής περιόδου πρέπει να διενεργείται τόσο η τρέχουσα δοκιμή όσο και η νέα δοκιμή για την έγκριση τύπου και τα αποτελέσματά τους να κοινοποιούνται στην Επιτροπή. Με τον τρόπο αυτό η Επιτροπή θα διαθέτει τα απαραίτητα δεδομένα για να θεσπίζει τις κατάλληλες οριακές τιμές για τη νέα μέθοδο μέτρησης η οποία θα αντικαταστήσει το υπάρχον πρωτόκολλο δοκιμής. Η τρέχουσα μέθοδος θα εξακολουθήσει να απαιτείται για τη λήψη της έγκρισης τύπου και η νέα μέθοδος θα χρησιμοποιείται για σκοπούς ελέγχου. Μετά τη μεταβατική περίοδο, το πρωτόκολλο δοκιμής, όπως θα έχει προσαρμοστεί στη νέα δοκιμή, θα αποτελεί τη μόνη μέτρηση που θα απαιτείται για τη λήψη της έγκρισης τύπου. (4) Για να ληφθούν υπόψη οι πιο πρόσφατες τροποποιήσεις των κανονισμών ΟΕΕ/ΟΗΕ αριθ. 51 και 59, στις οποίες η Επιτροπή έχει ήδη προσχωρήσει, είναι σκόπιμο να προσαρμοστεί η οδηγία 70/157/ΕΟΚ στην τεχνική πρόοδο ευθυγραμμίζοντάς την με τις τεχνικές απαιτήσεις των εν λόγω κανονισμών. Το στάδιο αυτό είναι σημαντικό ιδίως για να μεταφερθεί η υποχρεωτική διαδικασία ελέγχου για τις εκπομπές θορύβου των μηχανοκίνητων οχημάτων που ορίζεται στον κανονισμό ΟΕΕ/ΟΗΕ αριθ. 51 σχετικά με την έγκριση ΕΚ τύπου. Διαφορετικά, η οδηγία θα υπολείπεται του κανονισμού όσον αφορά την τεχνική πρόοδο. (5) Σύμφωνα με το άρθρο 3 της οδηγίας 70/157/ΕΟΚ, τα μέτρα που προβλέπονται από την παρούσα οδηγία δεν τροποποιούν τις απαιτήσεις που καθορίζονται στα σημεία 5.2.2.1 και 5.2.2.5 του παραρτήματος Ι της οδηγίας 70/157/ΕΟΚ. Σχετικά με τη νέα δομή των παραρτημάτων, είναι αναγκαίο να προσαρμοστούν η αρίθμηση και οι αναφορές που περιέχονται στα σημεία αυτά. Για να εξασφαλιστεί η σύνδεση με άλλες διατάξεις της κοινοτικής νομοθεσίας, είναι επίσης σκόπιμο να προβλεφθεί η αντιστοίχιση τρέχουσας και νέας αρίθμησης. (6) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής προσαρμογής στην τεχνική πρόοδο, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 1. Η οδηγία 70/157/ΕΟΚ τροποποιείται ως εξής: α) το παράρτημα I αντικαθίσταται από το κείμενο του παραρτήματος I της παρούσας οδηγίας· β) το παράρτημα ΙΙ αντικαθίσταται από το κείμενο του παραρτήματος ΙΙ της παρούσας οδηγίας· γ) το παράρτημα ΙΙΙ αντικαθίσταται από το κείμενο του παραρτήματος ΙΙΙ της παρούσας οδηγίας· δ) το παράρτημα IV διαγράφεται. 2. Οι αναφορές στα σημεία 5.2.2.1 και 5.2.2.5 του παραρτήματος I της οδηγίας 70/157/ΕΟΚ θεωρείται ότι αναφέρονται στα σημεία 2.1 και 2.2 του παραρτήματος I, όπως αντικαθίσταται από την παρούσα οδηγία. Άρθρο 2 Με ισχύ από τις 6 Ιουλίου 2008 και έως τις 6 Ιουλίου 2010 το όχημα για το οποίο ζητείται έγκριση τύπου θα υπόκειται στη δοκιμή που ορίζεται στο παράρτημα 10 του κανονισμού ΟΕΕ/ΟΗΕ αριθ. 51 αποκλειστικά για σκοπούς ελέγχου. Τα αποτελέσματα της εν λόγω δοκιμής θα προστεθούν στα έγγραφα που ορίζονται στα προσαρτήματα 1 και 2 του παραρτήματος Ι της οδηγίας 70/157/ΕΟΚ όπως τροποποιείται από την παρούσα οδηγία, σύμφωνα με το παράρτημα 9 του κανονισμού ΟΕΕ/ΟΗΕ αριθ. 51. Το ενδιαφερόμενο κράτος μέλος αποστέλλει τα ενημερωτικά αυτά έγγραφα στην Επιτροπή. Οι υποχρεώσεις αυτές δεν αφορούν περιπτώσεις επέκτασης υφιστάμενων εγκρίσεων σύμφωνα με την παρούσα οδηγία. Για τους σκοπούς αυτής της διαδικασίας ελέγχου ένα όχημα δεν θεωρείται νέος τύπος εάν το όχημα διαφέρει μόνο όσον αφορά τις παραγράφους 2.2.1 και 2.2.2 του κανονισμού ΟΕΕ/ΟΗΕ αριθ. 51. Άρθρο 3 1. Τα κράτη μέλη θεσπίζουν και δημοσιεύουν, το αργότερο έως τις 5 Ιουλίου 2008, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων καθώς και έναν πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας. Εφαρμόζουν τις διατάξεις αυτές από τις 6 Ιουλίου 2008. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 4 Η παρούσα οδηγία αρχίζει να ισχύει την δωδέκατη ημέρα που έπεται της ημέρας δημοσίευσής της στην Επίσημη Εφημερίδα της Ευρωπαϊκής Ένωσης. Άρθρο 5 Η παρούσα οδηγία απευθύνεται στα κράτη μέλη. Βρυξέλλες, 14 Ιουνίου 2007.

[Source: multi_eurlex | Tokens: 5560]